Grosser St. Bernhard
Dr Grooss Sankt Bärnhard (it. Colle del Gran San Bernardo, fr. Col du Grand Saint-Bernard, frankoprovenzalisch Col di Gran-Sèn-Bernar) isch e Bass in de Walliser Alpe.

Dr Pass verbindet s Roonedaal im Schwiizer Kanton Wallis mit em Aostadaal und dr italiänische Region Piemont. Er het d Höchi vo 2.469 Meter über Meer.

Dr Bass isch scho in dr Zit vom römische Riich eine vo de wichdigste Übergäng gsi und uf dr Basshöchi isch e Tämpel gstande, wo dr Gott Poeninus verehrt worden isch. Dr erscht, wo dr Bass erwäänt, isch dr Julius Caesar gsi. Ass au dr Hannibal d Alpe do überquert haig, wie me früener mängmol gsäit hed, haltet mä hüte für unwohrschiinlig.

Im Middelalter isch e grosse Pilgerwääg vo Ängland und Frankrych uf Rom über dä Bärg ggange. Dr Ärzbischof Sigerich vo Canterbury het dr Bass i sym Reisepricht ane 994 erwäänt. Um 1050 het dr Bärnhard vo Aosta uf dr Basshöchi s Hospiz uf em Grosse Sankt Bärnhard gründet, wo em Bass si Name gee het. Do het mä d Hunderasse Bernhardiner as Rettigshund für d Suechi noch Lawine-Opfer züchtet und vor allem dur e Barry, wo meh as vierzig Mensche s Läbe grettet söll ha, wältwit bekannt worden isch. Am 14. Mai 1800 het do dr Napoléon Bonaparte d Alpe uf sim Zug uf Italie überquert. Underwägs hed är im letschde Dorf vor em Bärg, z Sankt Petersburg, no einisch übernachdet. 

Vo 1940 bis in d 1990er Johr het dr Bass dr südwestlig Begränzigspunkt vom Schwiizer Reduit bildet, d Zuefahrtswäg uf dr Schwiizer Site si dorum mit Gländhinderniss und Sperrene gege potenzielli Aagrifer gsicheret gsi und hai zuesätzlig dur Artillerii chönne gsperrt wärde.

1905 isch e befahrbari Strooss fertig baut worde. Langi Zit het mä nume im Summer über e Bass chönne. Sit 1964 wird d Strecki s ganze Johr dur e 5,85 km langi Grooss-Sankt-Bärnhard-Dunnel abkürzt.

Gallerii

Weblingg 

 
 Geografischi Lag
 Steigigsverheltniss us Richtig Sembrancher
 Steigigsverheltniss us Richtig Aostadaal

Alpepass
Geografii vom Kanton Wallis
Pass i de Schwiz
Pass z Italie